## La Generalitat reforça l’estratègia de prevenció d’incendis amb un projecte que monitora la humitat de les muntanyes

*** El treball ha comptat amb la col·laboració del Grup de Cartografia Geoambiental i Teledetecció de la UPV i Red Eléctrica
* Martínez Mus assegura que, “amb esta ferramenta, augmenta el coneixement sobre aspectes com la declaració o l’origen d’un incendi o com pot propagar-se”**

La Generalitat reforça l’estratègia de prevenció d’incendis amb un projecte que monitora la humitat de les muntanyes de la Comunitat Valenciana.

En estos termes s’ha pronunciat el conseller de Medi Ambient, Infraestructures i Territori, Vicente Martínez Mus, que ha presentat el projecte de modelització i cartografiat de la humitat del combustible viu, “una ferramenta que augmenta el coneixement sobre aspectes com la declaració o l’origen d’un incendi o com pot propagar-se, a través d’un mapa monitorat mitjançant fotointerpretació d’imatges per satèl·lit”.

D’esta manera, l’estudi naix amb un triple objectiu, ja que es “reforça l’alerta primerenca en la prevenció, es determina el risc d’incendi per a poder anticipar-se”, i, a més, “coneixem com es comportaria el foc durant una emergència activa”, ha explicat el conseller.

Durant la seua intervenció, Martínez Mus ha destacat l’aposta de la Generalitat per “continuar avançant per a aportar coneixement i per a posar a l’abast dels professionals totes les ferramentes i tecnologies en la lluita contra el foc”.

Després de diversos anys de treball, amb este projecte s’ha aconseguit determinar d’una manera automatitzada el contingut d’humitat present en la vegetació de les muntanyes mediterrànies. De fet, com més aigua té la vegetació, més difícil és que esta es creme.

En este sentit, s’han creat models matemàtics que tenen en compte dades provinents d’imatges de satèl·lit, dades meteorològiques facilitades per l’Aemet i dades de presa de mostres de vegetació en camp, que servixen per a la validació i el calibratge del model.

“Amb tots estos ingredients, es calcula un mapa diari de contingut d’humitat, que es publica en el Sistema Integrat de Gestió d’Incendis Forestals”, ha assenyalat el titular de Medi Ambient, que ha destacat que “hui posem en marxa l’accés als primers resultats d’esta nova ferramenta, però es continua treballant a validar i calibrar de manera contínua el resultat”.

Per tant, amb la posada en marxa del visor es pretén compartir el resultat d’esta iniciativa amb els diferents organismes encarregats de la gestió d’incendis forestals en el seu concepte més ampli.

Este projecte ha comptat amb la col·laboració de la Universitat Politècnica de València (UPV) a través del Grup de Cartografia Geoambiental i Teledetecció. Posteriorment, s’han finalitzat els treballs gràcies al conveni de la Generalitat i Red Eléctrica, que ha aportat per a este projecte una col·laboració econòmica de 80.000 euros.

Fecha: 02/04/2025